

**Grinnfhiosrúchán do Mhic Léinn BOO**

Clár na nÁbhar

[Ginearálta 2](#_Toc84310146)

[Sainmhínithe 2](#_Toc84310147)

[Struchtúir an Grinnfhiosrúcháin – Pointí Teagmhála 2](#_Toc84310148)

[An Próiseas Bailíochtaithe 3](#_Toc84310149)

[Iarratas ar Nochtadh Grinnfhiosrúcháin 3](#_Toc84310150)

[An Próiseas Iarratais - ríomh-ghrinnfhiosrúchán 3](#_Toc84310151)

[Próiseas Measúnaithe BOO 4](#_Toc84310152)

[Cosaint Sonraí 6](#_Toc84310153)

[AGUISÍN 1 – Soiléiriú ar ábhar na ndoiciméad nochta agus an próiseas achomhairc maidir le Faisnéis Shonraithe. 7](#_Toc84310154)

# Ginearálta

Maidir le daoine atá á measúnú le haghaidh cúrsaí le Bord Oideachais agus Oiliúna Átha Cliath agus Dhún Laoghaire (ar a dtabharfar BOOÁCDL anseo ina dhiaidh seo), nó a Eagraíochtaí Cleamhnaithe, inar ghá don mhac léinn taithí oibre a fháil mar chuid den chúrsa, agus go mbeidh sé/sí ag tabhairt faoi obair ábhartha nó gníomhaíochtaí ábhartha chun críocha na nAchtanna le linn an tsocrúcháin sin, ní mór grinnfhiosrúchán a dhéanamh ar na mic léinn sin de réir Bheartas Grinnfhiosrúcháin BOOÁCDL a bhfuil na hAchtanna um an mBiúró Náisiúnta Grinnfhiosrúcháin (Leanaí agus Daoine Soghonta) 2012 go 2016 mar bhonn agus thaca aige.

Sula gcuirfear aon mhac léinn i socrúchán oibre agus sula gcuirfear tús le haon obair nó ghníomhaíochtaí ábhartha chun críocha na nAchtanna, déanfaidh an mac léinn cóip den nochtadh grinnfhiosrúcháin, a fuair BOOÁCDL agus a cuireadh ar fáil don mhac léinn de réir na nAchtanna,. a sholáthar d’ionad na tsocrúcháin.

# Sainmhínithe

Cén sainmhíniú a thugtar ar leanbh?

**Chun críocha ghrinnfhiosrúchán an Gharda Síochána**, is é an sainmhíniú a thugtar ar leanbh ná duine atá faoi bhun 18 mbliana d’aois.

Cén sainmhíniú a thugtar ar dhuine soghonta?

Ciallaíonn duine soghonta duine, seachas leanbh, a bhfuil neamhord meabhrach air nó uirthi, bíodh sé sin mar thoradh ar thinneas meabhrach nó néaltrú; atá faoi mhíchumas intleachtúil; a bhfuil lagú fisiceach air nó uirthi, cibé acu mar thoradh ar ghortú, breoiteacht nó aois; nó atá faoi mhíchumas coirp; atá de chineál nó de mhéid a chuireann srian ar chumas an duine é nó í féin a chosaint ar dhochar ó dhuine eile, nó a fhágann go dteastaíonn ón duine cúnamh le gnáthghníomhaíochtaí laethúla, lena n-áirítear éadaí a chur air nó uirthi féin, ithe, dul ag siúl, nó é nó í féin a ní nó a fholcadh.

# Struchtúir an Grinnfhiosrúcháin – Pointí Teagmhála

De réir an “Achta”, d’ainmnigh BOOÁCDL cúpla duine mar “Dhaoine Idirchaidrimh” (DI). Úsáidtear é seo anois in ionad ‘Duine Údaraithe’ mar a úsáideadh roimhe seo. Is é is cuspóir don Duine Idirchaidrimh go mbeadh líon teoranta daoine ag plé leis an bpróiseas grinnfhiosrúcháin agus go gcoinneofaí ionracas na n-oibríochtaí idir na heagraíochtaí agus an Biúró Grinnfhiosrúcháin. Ar an gcaoi sin laghdófar aon dúbailt nach gá agus cuirfear córas oibriúcháin níos simplí ar fáil chun an próiseas fadtéarmaach a bhainistiú.

Foráiltear leis an “Acht” freisin do “Úsáideoirí Cléirigh” (ÚC) a chur ar bun a bheidh sé d’aidhm acu cabhrú leis an bpróiseas grinnfhiosrúcháin a riar, tacú leis an Duine Idirchaidrimh, gníomhú mar phointe teagmhála agus aitheantas na n-iarratasóirí a bhailíochtú. Aithneoidh BOOÁCDL roinnt Úsáideoirí Cléirigh.

Ainmneoidh BOOÁCDL duine mar an Duine Ainmnithe i gColáistí / in Ionaid áirithe chomh maith. Is é is cuspóir don ról sin cuidiú leis an bpróiseas um aitheantas a bhailíochtú agus a chinntiú go gcoinnítear taifid chuí sa Choláiste / san Ionad ar son na heagraíochta. D’fhéadfadh níos mó ná Duine Ainmnithe amháin a bheith i ngach suíomh, mar shampla Príomhoide, Leas-Phríomhoide, Múinteoir agus/nó baill foirne riaracháin.

Déanfaidh an Duine Idirchaidrimh, Úsáideoirí Cléirigh nó Duine Ainmnithe an cruthúnas aitheantais a bhailíochtú trí fhéachaint ar an mbunchóip, fótachóip a dhéanamh de agus an fhótachóip a shíniú lena dheimhniú go bhfaca siad an bhunchóip. Cuirfidh an Duine a dhéanfaidh an t-aitheantas a bhailíochtú an fhótachóip ar taifead san ionad ionas go mbeidh sé ar fáil don Duine Idirchaidrimh ar iarratas. I gcás ina bhfuil roinnt foirmeacha á seoladh ar aghaidh ag an duine ainmnithe, ní mór dóibh foirm baisce a chomhlánú le sonraí iomlána na bhfoirmeacha atá á seoladh ar aghaidh chuig an Duine Idirchaidrimh.

# An Próiseas Bailíochtaithe

Is ceanglas de réir an “Achta” é aitheantas duine a bhailíochtú le haghaidh grinnfhiosrúcháin. Ionas go bhféadfaí an bailíochtú sin a dhéanamh, beidh ar an duine ar a ndéanfar an grinnfhiosrúchán na doiciméid seo a leanas a chur isteach lena bhfoirm ghrinnfhiosrúcháin;

* Pas nó Ceadúnas Tiomána (formáid nua an chárta creidmheasa) nó Cárta Seirbhísí Poiblí Éireannach

agus

* P.60 / P.45 / duillín pá (a bhfuil seoladh baile air) nó bille fóntais úrnua (ní ghlacfar le billí fóin phóca) nó ráiteas Bainc / Cumainn Chreidmheasa

De réir mar a mholann an Biúró Náisiúnta Grinnfhiosrúcháin, úsáidtear an córas aitheantais phearsanta 100 pointe, mura bhfuil duine ábalta aon cheann de na doiciméid thuas a sholáthar. I gcásanna mar sin, úsáidfidh an Duine Ainmnithe an seicliosta 100 pointe chun a chinntiú go gcuirtear doiciméid mhalartacha isteach lena gcomhlíonfar na 100 pointe (foirm ceangailte leis seo).

**Ní mór do na mic léinn foirmeacha comhlánaithe a chur ar ais chuig an Úsáideoir Cléirigh agus/nó chuig duine ainmnithe i ngach Coláiste ar an gcéad dul síos, a dhéanfaidh teagmháil leis an Duine Idirchaidrimh do Mhic Léinn ansin.**

# Iarratas ar Nochtadh Grinnfhiosrúcháin

Cuirfear an próiseas grinnfhiosrúcháin céanna i bhfeidhm maidir leis na mic léinn go léir.

# An Próiseas Iarratais - ríomh-ghrinnfhiosrúchán

* Tabharfar an Fhoirm Iarratais ar Ghrinnfhiosrúchán an Gharda Síochána don mhac léinn agus féadfar é sin a dhéanamh leis an bhfoirm iarratais ar an gcúrsa nó nuair a dhéanfar socrúchán a thairiscint. Ní mór an chóip chrua sínithe den Fhoirm Ghrinnfhiosrúcháin chomhlánaithe, lena n-áirítear cruthúnas aitheantais mar atá sonraithe thuas, a sholáthar, ar lá an chlárúcháin, go pearsanta d’Úsáideoir Cléirigh nó don Duine Ainmnithe sa Choláiste / san Ionad a dhéanfaidh fótachóip den chruthúnas aitheantais.
* Mar mhalairt air sin, d’fhéadfaí a iarraidh ar ranganna an fhoirm a chomhlánú mar ghrúpa, agus sa chás sin baileoidh an múinteoir ranga an fhoirm chomhlánaithe agus seolfaidh sé/sí ar aghaidh chuig an Úsáideoir Cléirigh nó Duine Ainmnithe í.
* Cinnteoidh an tÚsáideoir Cléirigh nó an Duine Ainmnithe go bhfuil na foirmeacha go léir comhlánaithe i gceart (má tá aon fhaisnéis in easnamh ar na foirmeacha tabharfar ar ais do na mic léinn iad lena gcomhlánú), go gcuirfear na hainmneacha go léir i bhfoirm cheanntáisc baisce, agus cuirfidh sé/sí **ainm an Choláiste i bhformáid ghiorraithe (túslitreacha an ainm iomláin), túslitreacha an duine ainmnithe agus tagairt na baisce (más infheidhme) sa roinn “Do thag.” sa chúinne ar dheis ag barr na foirme grinnfhiosrúcháin ar leith.**
* Nuair a bheidh an méid thuas curtha i gcrích agus tar éis don Choláiste fíorú an mhic léinn a dhearbhú, ansin déanfaidh an tÚsáideoir Cléirigh na foirmeacha a phróiseáil, nó seolfaidh an Duine Ainmnithe na foirmeacha ar aghaidh chuig an Duine Idirchaidrimh lena bpróiseáil.
* Déanfaidh an tÚsáideoir Cléirigh / Duine Idirchaidrimh ábhartha na sonraí ar fhoirm na cóipe crua a bhailíochtú agus an fhaisnéis atá inti a údarú agus a ionchur sa chóras ríomh-ghrinnfhiosrúcháin ionas go n-eiseofar cuireadh chuig an iarratasóir.
* Gheobhaidh iarratasóirí nasc tríd an seoladh ríomhphoist a thug siad chun an próiseas grinnfhiosrúcháin a chomhlánú ar líne.
* Ní mór é sin a chomhlánú a luaithe is féidir mar tá an cuireadh am-íogair agus bíonn dáta éaga i gceist leis.
* Cuirtear doiciméad an nochta grinnfhiosrúcháin **(soiléiriú ar an ábhar in Aguisín 1)**, ar fáil don Duine Idirchaidrimh i bhformáid leictreonach tríd an gcóras.
* Déanfar doiciméid nochta a íoslódáil agus a shábháil go leictreonach chuig fillteán leictreonach.
* Déanfaidh BOOÁCDL measúnú ar an nochtadh i gcomhréir leis na treoirlínte faoi mheasúnú.
* Nuair a chuirfear an measúnú i gcrích seolfar cóip ar aghaidh chuig an duine go leictreonach tríd an seoladh ríomhphoist a soláthraíodh don Duine Idirchaidrimh mar aon le deimhniú ar an measúnú.

Nuair is gá, déanfaidh Príomhoide an Choláiste (nó Oifigeach ainmnithe) an toradh a phlé leis an mac léinn maidir lena rannpháirtíocht ar an gcúrsa amach anseo agus/nó cuirfidh sé/sí ar aghaidh chuig na Seirbhísí Treorach iomchuí é/í.

# Próiseas Measúnaithe BOO

* Cuirfear an t-eolas go léir arna nochtadh ag an mBiúró san áireamh agus measúnú á dhéanamh ar oiriúnacht an duine atá mar ábhar an nochta chun an obair nó gníomhaíochtaí ábhartha a chomhlíonadh.
* Cinnfidh BOOÁCDL cibé an bhfuil grinnfhiosrúchán sásúil nó nach bhfuil agus beidh na cinntí críochnaitheach

Agus measúnú á dhéanamh ar ábhair doiciméid nochta maidir le Taifid Choiriúla agus/nó Faisnéis Shonraithe cuirfear an méid seo a leanas i bhfeidhm;

1. Gan Aon Chiontú ar Taifead

Mura bhfuil aon chiontú ar taifead ansin ní bheidh aon tionchar aige ar chumas an mhic léinn chun a chúrsa roghnaithe a chríochnú.

1. Taifead Coiriúil

Ciallaítear an méid a leanas le taifead coiriúil i ndáil le duine –

1. Taifead ar chiontuithe an duine, cibé an raibh siad laistigh den Stát nó lasmuigh de, maidir le cionta coiriúla ar bith, in éineacht le haon orduithe coimhdeacha nó iarmhartacha a rinneadh de bhun na gciontuithe sin, agus/nó
2. Taifead ar aon ionchúisithe atá ar feitheamh in aghaidh an duine sin, cé acu an raibh siad laistigh den Stát nó lasmuigh de, maidir le cion coiriúil ar bith.
3. *Cionta Mótarthráchta:*

Go ginearálta, fiú nuair a nochtar cionta mótarthráchta ní bheidh aon tionchar aige sin ach amháin sa chás go bhfuil an duine sin á mheas le haghaidh poist / seirbhíse dá mbeidh ceadúnas glan tiomána ag teastáil. I gcásanna mar sin féadfaidh an fostóir a chuirfidh an taithí oibre ar fáil eisiamh uathoibríoch a chur i bhfeidhm maidir le rannpháirtíocht.

1. *Mionchionta Oird Phoiblí:*

Na cionta seo a leanas faoin Acht um Cheartas Coiriúil (Ord Poiblí) 1994

:

* Alt 4 (Meisce),
* Alt 5 (Iompar mí-ordúil),
* Alt 6 (Iompraíocht bhagrach, mhaslach nó tharcaisneach),
* Alt 7 (Ábhar atá colúil a dháileadh nó a chur ar taispeáint),
* Alt 8 (Mainneachtain ordachán ó chomhalta den Gharda Síochána a chomhlíonadh),
* Alt 9 (Bac toiliúil).

Maidir le haon nochtadh ina bhfuil taifead coiriúil, i ndáil le Mionchionta Oird Phoiblí, cuirfidh an Bainisteoir atá i gCeannas ar Ghrinnfhiosrúchán agus an Príomhoide ábhartha an nochtadh sin faoi chaibidil i ndáil leis an gcúrsa ar chuir an duine sin isteach air. Déanfaidh na cinnteoirí an riosca féideartha a bhaineann leis an gcion a phlé agus d’fhéadfaidís cinneadh a dhéanamh buaileadh leis an duine atá i gceist chun faisnéis bhreise a iarraidh. Nuair a bheidh na cinnteoirí sásta go bhfuil an fhaisnéis ábhartha go léir acu rachfar i gcomhairle leis an mac léinn chun plé a dhéanamh ar cibé an mbeidh an mac léinn ábalta taithí oibre a fháil nó an mian leis an mac léinn aistriú go cúrsa eile.

1. Faisnéis Shonraithe

I gcás faisnéis shonraithe i ndáil le duine atá mar ábhar iarratais ar nochtadh grinnfhiosrúchán, is é a bhíonn i gceist ná faisnéis a bhaineann le cinneadh nó líomhain go ndearna sé/sí díobháil do dhuine eile, a fuair an Biúró ó –

* An Garda Síochána de bhun imscrúdaithe ar chion nó de bhun aon fheidhme eile arna tabhairt don Gharda Síochána de réir achtaithe ar bith nó faoin dlí coiteann

Nó

* eagraíocht sceidealaithe de bhun Alt 19 den Acht

Maidir leis an duine agus atá de chineál a bheadh ina chúis imní réasúnach bona fide go bhféadfadh an duine sin –

1. díobháil a dhéanamh do leanbh nó duine soghonta,
2. a bheith ina chúis le díobháil a dhéanamh do leanbh nó duine soghonta,
3. leanbh nó duine soghonta a chur i mbaol,
4. iarracht a dhéanamh chun díobháil a dhéanamh do leanbh nó duine soghonta, nó
5. duine eile a spreagadh chun díobháil a dhéanamh do leanbh nó duine soghonta.

Ciallóidh nochtadh faisnéise sonraithe go n-eisiafar an duine go huathoibríoch ó chúrsa i bhfianaise an bhoinn ar a soláthraíonn an Biúró Náisiúnta Grinnfhiosrúcháin an fhaisnéis shonraithe sin agus go dtugtar ceart achomhairc don duine chun achomharc a dhéanamh le Príomh-Oifigeach an Bhiúró.

# Cosaint Sonraí

Ní dhéanfar aon fhaisnéis a fhaigheann BOOÁCDL maidir le grinnfhiosrúchán a úsáid ná a nochtadh chun críche ar bith seachas measúnú a dhéanamh ar oiriúnacht an duine don cheapachán agus / nó do na seirbhísí.

Coinneofar na taifid go léir i gcomhréir le Beartas Cosanta Sonraí BOOÁCDL agus Sceidil Coinneála Taifead BOOÁCDL. Coinneofar taifid mac léinn i ndáil le Grinnfhiosrúchán ar feadh thréimhse an chúrsa (i.e. bliain an ghrinnfhiosrúcháin) móid 1 bhliain acadúil.

# AGUISÍN 1 – Soiléiriú ar ábhar na ndoiciméad nochta agus an próiseas achomhairc maidir le Faisnéis Shonraithe.

**Doiciméad Nochta Grinnfhiosrúcháin**

Áireofar an méid seo a leanas i ndoiciméad nochta grinnfhiosrúcháin i ndáil leis an duine atá mar ábhar an iarratais ar nochtadh grinnfhiosrúcháin –

* Sonraí na gníomhaíochta coiriúla (más ann di) a bhaineann leis an duine, agus ráiteas ar an bhfaisnéis shonraithe (más ann di) a bhaineann leis an duine a chinn Príomh-Oifigeach an Bhiúró gur cheart í a nochtadh de réir an “Achta”.

Nó

* Ráiteas ina luaitear nach bhfuil aon taifead coiriúil ná faisnéis shonraithe ann maidir leis an duine sin.

**Taifead Coiriúil**

Ciallaítear an méid a leanas le taifead coiriúil i ndáil le duine –

1. Taifead ar chiontuithe an duine, cibé an raibh siad laistigh den Stát nó lasmuigh de, maidir le cionta coiriúla ar bith, in éineacht le haon orduithe coimhdeacha nó iarmhartacha a rinneadh de bhun na gciontuithe sin, agus/nó
2. Taifead ar aon ionchúisithe atá ar feitheamh in aghaidh an duine sin, cé acu an raibh siad laistigh den Stát nó lasmuigh de, maidir le cion coiriúil ar bith.

**Faisnéis Shonraithe**

I gcás faisnéis shonraithe i ndáil le duine atá mar ábhar iarratais ar nochtadh grinnfhiosrúchán, is é a bhíonn i gceist ná faisnéis a bhaineann le cinneadh nó líomhain go ndearna sé/sí díobháil do dhuine eile, a fuair an Biúró ó –

* An Garda Síochána de bhun imscrúdaithe ar chion nó de bhun aon fheidhme eile arna tabhairt don Gharda Síochána de réir achtaithe ar bith nó faoin dlí coiteann

nó

* eagraíocht sceidealaithe de bhun Alt 19 den Acht

maidir leis an duine agus atá de chineál a bheadh ina chúis imní réasúnach bona fide go bhféadfadh an duine sin –

1. díobháil a dhéanamh do leanbh nó duine soghonta,
2. a bheith ina chúis le díobháil a dhéanamh do leanbh nó duine soghonta,
3. leanbh nó duine soghonta a chur i mbaol,
4. iarracht a dhéanamh chun díobháil a dhéanamh do leanbh nó duine soghonta, nó
5. duine eile a spreagadh chun díobháil a dhéanamh do leanbh nó duine soghonta.

**Measúnú a Dhéanamh ar Fhaisnéis Shonraithe**

Ní dhéanfar cinneadh chun faisnéis shonraithe a nochtadh ach amháin sa chás go gcreideann Príomh-Oifig an Bhiúró go bhfuil an fhaisnéis sin de chineál a bheadh ina chúis imní réasúnach bona fide go bhféadfadh an duine atá mar ábhar an ghrinnfhiosrúcháin díobháil a dhéanamh do leanbh nó duine soghonta nó iarracht a dhéanamh chun díobháil a dhéanamh do leanbh nó duine soghonta nó leanbh nó duine soghonta a chur i mbaol díobhála. Caithfidh Príomh-Oifigeach an Bhiúró a bheith sásta freisin go bhfuil an nochtadh riachtanach, comhréireach agus réasúnta sna cúinsí chun leanaí nó daoine soghonta a chosaint.

Cuirfidh Príomh-Oifigeach an Bhiúró in iúl don té atá mar ábhar an ghrinnfhiosrúcháin i scríbhinn go bhfuil sé beartaithe aige/aici faisnéis shonraithe a nochtadh ina leith agus tabharfaidh an Príomh-Oifigeach achoimre ar an bhfaisnéis shonraithe dó/di. Cuirfear in iúl don duine atá mar ábhar an ghrinnfhiosrúcháin freisin go bhféadfadh sé/sí aighneacht i scríbhinn a chur isteach maidir leis an bhfaisnéis shonraithe lena mbaineann.

Má tá duine míshásta le cinneadh Phríomh-Oifigeach an Bhiúró, féadfaidh sé/sí, tráth nach déanaí ná 14 lá tar éis an dáta ar seoladh fógra chuig an duine sin maidir leis an gcinneadh, achomharc a dhéanamh le hOifigeach Achomhairc in aghaidh an chinnidh.

D’fhéadfadh an tOifigeach Achomhairc an méid seo a leanas a dhéanamh agus achomharc á mheas aige/aici –

* Cinneadh Phríomh-Oifigeach an Bhiúró a dhearbhú, go hiomlán nó i bpáirt, nó
* Cinneadh Phríomh-Oifigeach an Bhiúró a chur i leataobh go hiomlán nó i bpáirt agus cinneadh eile a chur ina ionad de réir mar a mheasann an tOifigeach Achomhairc a bheith iomchuí.

Cuirfidh an tOifigeach Achomhairc a chinneadh/cinneadh i ndáil le hachomharc, agus na cúiseanna leis an gcinneadh sin, in iúl don achomharcóir agus do Phríomh-Oifigeach an Bhiúró i scríbhinn. Beidh páirtí le hachomharc ábalta achomharc a dhéanamh chuig an Ard-Chúirt ar phointe dlí agus beidh an t-achomharc sin críochnaitheach agus conclúideach.